钦定古今图书集成/明伦汇编/氏族典/第227卷 > 杨雄
## 钦定古今图书集成/明伦汇编/氏族典/第227卷 > 杨雄

按《隋书观德王传》：“雄初名惠，高祖族子也。父纳，仕周，
历八州刺史、傥城县公，赐姓叱吕引氏。雄美姿仪，有
器度，雍容闲雅，进止可观。周武帝时，为太子司旅下
大夫。帝幸云阳宫，卫王直作乱，雄逆拒破之，进位上
仪同，封武阳县公，累迁右司卫上大夫。大象中，进爵
邗国公。高祖为丞相，雍州牧、毕王贤谋作难，雄知其”
谋，以告高祖，贤伏诛。以功授柱国、雍州牧，进位上柱
国。高祖受禅，除左卫将军，迁右卫大将军，参预朝政。
进封广平王。雄宽容下士，朝野倾瞩。高祖恶其得众，
阴忌之。不欲其典兵马，乃拜为司空。雄无职务，乃闭
门不通宾客。寻改封清漳王。仁寿初，改封安德王。大
业初，授太子太傅、怀州刺史，寻拜京兆尹。帝亲征吐
谷浑，诏雄总管浇河道诸军。及还，改封观王。辽东之
役，检校左翊卫大将军，出辽东道，次泸河镇，遘疾而
薨，时年七十一。赐谥曰德，赠司徒、襄国武安渤海清
河上党河间济北高密济阴长平等十郡太守。子恭
仁，位至吏部侍郎。恭仁弟𬘭，性和厚，颇有文学，历义
州刺史、淮南太守、司隶大夫。𬘭弟续，仕至散骑侍郎。